'आइरीन' के बाद हजारों लोगों ने छोड़ा घर  
अमेरिका के पूर्वी भागों में तूफान आइरीन के चलते हजारों लोगों को घर छोड़ना पड़ा है और लाखों लोग बिजली नहीं होने के कारण अंधेरे में रह रहे हैं।
अमेरिका के पूर्वी भागों में तूफान आइरीन के चलते हजारों लोगों को घर छोड़ना पड़ा है और लाखों लोग बिजली नहीं होने के कारण अंधेरे में रह रहे हैं। खबरों के मुताबिक, तेज हवा और भारी बारिश के कारण अब तक कम से कम 10 लोगों की मौत हो चुकी है, जबकि संपत्ति को भी खासा नुकसान हुआ है। राष्ट्रपति बराक ओबामा खुद तूफान आइरीन से राहत और बचाव कार्यों की निगरानी कर रहे हैं।  ओबामा ने आठ राज्य में आपातकाल की घोषणा की है। उन्होंने अपने आला राष्ट्रीय दल के साथ दो बार बात की। कई राज्यों के शहरों में कर्फ्यू लगा दिया गया है और पुलिस लोगों को सड़कों पर नहीं आने दे रही। कई शहरों में आपातकालीन राहत स्थल खोले गए हैं, जहां तूफान से प्रभावित लोगों को रखा जा रहा है।  व्हाइट हाउस ने कहा, राष्ट्रपति ने कहा है कि उन्हें पूरी रात तूफान से जुड़ी जानकारियां दी जाती रहें और अधिकारियों का समूह सुबह दोबारा बात करें। शनिवार को वाशिंगटन पहुंचे इस तूफान के रविवार को न्यूयार्क पहुंचने की आशंका है। सभी हिन्दू मंदिरों और गुरुद्वारों में रविवार को खासी भीड़ रहती है, इसे देखते हुए इन सभी को एहतियातन बंद रखा गया है।